Правилник о изгледу "Службеног листа Аутономне покрајине Војводине"

Правилник је објављен у "Службеном листу АПВ", бр. 31/2017 и 22/2018.

1. ОПШТЕ ОДРЕДБЕ

**Члан 1.**

Овим правилником уређује се изглед "Службеног листа Аутономне покрајине Војводине" (у даљем тексту: "Службени лист АПВ").

**Члан 2. ﻿**

"Службени лист АПВ" штампа се у формату А-4, у црно-белој редакцији, на 45 грамској хартији, по правилу двостубачно. Ширина ступца је 8 cm дужина 25 cm, размак између два ступца је 0,5 cm.

Изузетно, од става 1. овог члана, у зависности од акта који се објављује"Службени лист АПВ" може се штампати у формату А-4 једностубачно, са ширином ступца 16,5 cm и дужином 25 cm.

Величина слова износи осам тачака, у Times New Roman фонту.

**Члан 3.**

"Службени лист АПВ" састоји се од општег, посебног и огласног дела.

Општи део садржи опште акте које је донела Скупштина Аутономне покрајине Војводине, Покрајинска влада, покрајински органи управе и други органи и организације.

Посебан део садржи појединачне акте органа из става 1. овог члана.

Огласни део садржи: огласе, конкурсе, јавне позиве, оглашавање неважећих исправа и слично.

"Службени лист АПВ" има предњу, унутрашњу и задњу страну.

2. ОБЈАВЉИВАЊЕ "СЛУЖБЕНОГ ЛИСТА АПВ" НА СРПСКОМ ЈЕЗИКУ

**Члан 4.**

"Службени лист АПВ" на српском језику састоји се од општег, посебног и огласног дела.

**Члан 5.**

Предња страна "Службеног листа АПВ" на српском језику има три дела.

Први део садржи грб димензија 2,2 cm (ширина) и 2,7 (висина) и традиционални грб димензија 2,8 cm (ширина) и 3,5 (висина)

Аутономне покрајине Војводине, у горњем левом углу, а десно од грба и традиционалног грба следи текст: "Службени лист Аутономне покрајине Војводине" који се исписује у два реда, од чега се текст: "Службени лист" исписује у првом реду фонтом politica, величине 1,5 cm, а текст "Аутономне покрајине Војводине" исписује се у другом реду, фонтом politica, величине 0,5 cm.

Други део садржи табелу са три водоравна ступца:

- први стубац табеле садржи назнаку "Службени лист АПВ излази по потреби, на шест језика: српском, мађарском словачком, хрватском, румунском и русинском језику", у реду испод стоји назнака "Рукописи се не враћају" и назнака "Огласи по тарифи".

- други стубац табеле садржи место и датум издавања, број "Службеног листа АПВ" и годину излажења изражену римским бројевима.

- трећи стубац табеле садржи: цену годишње претплате, рок за рекламацију, адресу редакције и администрације правног лица које штампа "Службени лист АПВ", међународни стандардни број за серијске публикације (ISSN број) и број у кооперативном online библиографском систему и сервису (COBISS број), као и имејл адресу тог правног лица.

Трећи део садржи наслов "Општи део" који се исписује фонтом politica, величине 0,5 cm, испод којег следи текст који се објављује у "Службеном листу АПВ".

**Члан 6.**

Унутрашња страна "Службеног листа АПВ" у хедеру садржи:

- парна страна: број стране, број "Службеног листа АПВ", назив "Службени лист АПВ" и датум издавања,

- непарна страна: датум издавања, назив "Службени лист АПВ", број "Службеног листа АПВ" и број стране.

Испод хедера следи текст који се објављује у "Службеном листу АПВ", класификован у наслове "Посебан део" и "Огласни део".

**Члан 7.**

На задњој страни "Службеног листа АПВ" непосредно испод хедера налази се садржај прописа и других аката објављених у том броју, са навођењем редног броја, предмета, стране и називом доносиоца класификован у три наслова: "Општи део", "Посебан део" и "Огласни део".

На задњој страни "Службеног листа АПВ" у дну налази се импресум који садржи: назив и седиште издавача, лично име, контакт телефон и имејл адресу одговорног уредника, назив и седиште правног лица које штампа "Службени лист АПВ", телефон контакт особе и имејл адресу у правном лицу.

На задњој страни "Службеног листа АПВ" изнад импресума могу се навести и други подаци као што су тарифа за оглашавање и сл.

**Члан 8.**

Изузетно, уколико "Службени лист АПВ" не садржи акте који се објављују у општем, посебном или огласном делу тај део се не објављује.

3. ОБЈАВЉИВАЊЕ "СЛУЖБЕНОГ ЛИСТА АПВ" НА ЈЕЗИЦИМА НАЦИОНАЛНИХ МАЊИНА-НАЦИОНАЛНИХ ЗАЈЕДНИЦА

**Члан 9.**

"Службени лист АПВ" објављује се на на мађарском, словачком, хрватском, румунском и русинском језику и писму (у даљем тексту: језици националних мањина - националних заједница).

"Службени лист АПВ" на језицима националних мањина - националних заједница састоји се од општег дела.

**Члан 10.**

На изглед предње стране "Службеног листа АПВ" на језицима националних мањина - националних заједница примењује се члан 5. овог правилника.

**Члан 11.**

На изглед унутрашње стране "Службеног листа АПВ" на језицима националних мањина - националних заједница примењује се члан 6. став 1. овог правилника.

Испод текста који се објављује у општем делу "Службеног листа АПВ" на језицима националних мањина - националних заједница, следи текст:

"Напомена:

У овом "Службеном листу АПВ" не објављује се Посебан и Огласни део, у складу са чланом 5. став 2. Покрајинске скупштинске одлуке о објаљивању прописа и других аката ("Службени лист АПВ", бр: 54/14 и 29/17).

**Члан 12.**

На изглед задње стране "Службеног листа АПВ" на језицима националних мањина - националних заједница примењује се члан 7. овог правилника.

**Члан 13.**

Изузетно, уколико у "Службеном листу АПВ" на српском језику није објављен општи део, у "Службеном листу АПВ" на језицима националних мањина - националних заједница на предњој страни испод другог дела следи текст:

"Напомена:

Овај "Службени лист АПВ" не објављује се на језицима националних мањина - националних заједница, у складу са чланом 5. став 2. Покрајинске скупштинске одлуке о објављивању прописа и других аката ("Службени лист АПВ", бр: 54/14 и 29/17).

У случају из става 1. овог члана сходно се примењују одредбе овог правилника које се односе на изглед унутрашње и задње стране "Службеног листа АПВ".

4. ПРЕЛАЗНЕ И ЗАВРШНЕ ОДРЕДБЕ

**Члан 14.**

Овај правилник ће се примењивати од дана ступања на снагу овог правилника на све необјављене службене листове на српском језику, као и на све непреведене службене листове на језицима националних мањина - националних заједница.

**Члан 15.**

Даном ступања на снагу овог правилника престаје да важи Правилник о изгледу "Службеног листа Аутономне Покрајине Војводине" ("Службени лист АПВ", бр. 7/15 и 60/16).

**Члан 16.**

Овај правилник ступа на снагу даном објављивања у "Службеном листу Аутономне покрајине Војводине".

Покрајински секретар

**Nyilas Mihály**, s.r.

(**Михаљ Њилаш**, с.р.)